Taastrup, den 13. august 2018
Sag 17-2018-00560 – Dok. 381400/tk\_dh

Høringssvar om ændring af lov om medicinsk cannabis

DH takker for muligheden for at afgive bemærkninger. Vi er positive over for lovforslaget og de forbedringer, det indeholder.

Vi har nogle få bemærkninger til om den særlige tilskudsordning, digital ansøgning om tilskud samt indhold af pesticider. Endelig har vi en bemærkning om vejledning af brugerne af cannabisprodukter.

**Tilskud til cannabisprodukter**

DH har tidligere gjort opmærksom på, at der burde indføres en tilskudsordning. Det lægges der op til nu, og det er positivt.

Det er dog stadig sådan, at en egenbetaling på op til 10.000 kr. for patienter, som køber produkter for 20.000 kr. årligt, er ganske meget. Det vil være en uoverstigelig barriere for mange i målgruppen.

Som ministeriet påpeger, er det vigtigt, at forsøgsordningen bliver tilgængelig for så mange som mulig. Men mange i målgruppen har lav indkomst, da de er sygemeldt eller er permanent ude af arbejdsmarkedet. Tilskudsordningen burde derfor lægge sig mere op af satserne i den almindelige tilskudsordning til medicin.

Desuden kan det udgøre et problem for nogle, at der ikke gives tilskud til køb af cannabisprodukter for den del, der overstiger en årlig udgift på 20.000 kr. Der burde være mulighed for at få tilskud til udgifter ud over 20.000 kr.

**Ændring af reglerne for brug af pesticider**

Der lægges op til at lempe reglerne om, at importerede cannabisudgangsprodukter skal være dyrket uden brug af pesticider. Det sker for at skabe et bredere udvalg af produkter til gavn for brugerne. Der lægges samtidig op til, at ministeren kan fastsætte krav til indholdet af pesticider.

DH finder, at den foreslåede lempelse samlet set er tilfredsstillende.

**Fravigelse af kravet om digital ansøgning om tilskud**

Ansøgning om tilskud skal som udgangspunkt ske digitalt. Det er dog ikke alle borgere med handicap, der vil være i stand til at gøre dette.

DH er glade for, at Lægemiddelstyrelsen derfor skal fravige kravet om digital ansøgning, hvis der er grunde, der taler for det – fx kognitive, fysiske eller psykiske handicap. Det fremgår af lovforslagets bemærkninger til § 47, litra i, stk. 2 (side 45).

**Vejledning målrettet brugerne**

Der er udarbejdet en generel vejledning målrettet læger om medicinsk cannabis. Brugerne kan få vejledning i et eller andet omfang fra den ordinerende læge, men er i øvrigt dårligt stillet, hvad angår vejledning, da der ikke laves indlægssedler eller produktresuméer til cannabisprodukter.

DH har forståelse for, at der ikke på samme måde som for godkendt medicin kan laves indlægssedler eller produktresumeer, men opfordrer til, at man kommer brugernes behov for information og vejledning i møde på anden vis. Her kan erfaringer fra smertecentre mv., der har erfaring med brug af cannabisprodukter, inddrages.

Med venlig hilsen



Thorkild Olesen,

Formand

Ved spørgsmål kontakt chefkonsulent Torben Kajberg på tk@handicap.dk